钦定古今图书集成/明伦汇编/氏族典/第061卷 > 《廖用贤尚友录》 > 余子俊
## 钦定古今图书集成/明伦汇编/氏族典/第061卷 > 《廖用贤尚友录》 > 余子俊

按《明外史余子俊传》：“子俊，字士英，青神人。父祥，户部
郎中。子俊举景泰二年进士，授户部主事，进员外郎。
在部以廉干称，出为西安知府。成化初，有司上治行
当旌者，子俊为首。以林聪荐，为陕西右参政，擢右布
政使。六年，转左，调浙江，拜右副都御史，巡抚延绥。用
军功，进左副都御史，移抚陕西，召为兵部尚书，以母”
忧归。服阕，拜户部尚书，寻加太子太保。二十年命兼
左副都御史，总督大同、宣府军务。其冬还朝。明年复
出行边，疏请还京。帝入蜚语，命改左都御史，巡抚大
同。中官韦敬谗子俊假修边，多侵耗。帝怒，遂落太子
太保，致仕去。时二十二年二月也。明年，兵部缺尚书。
帝悟子俊无罪，复召任之，仍加太子太保。孝宗嗣位，
以先朝老臣待之。卒，赠太保，谥肃敏。